

**METODOLOGIE DE ORGANIZARE ȘI DESFĂȘURARE A PROGRAMELOR DE CONVERSIE PROFESIONALĂ DIN CADRUL DEPARTAMENTULUI DE ÎNVĂȚĂMÂNT LA DISTANȚĂ ȘI FORMARE CONTINUĂ**

**M 37**

**Aprobat Senat:**

**Conf. univ. dr. Claudia GILIA**

|  |  |  |  |  |  |  |
| --- | --- | --- | --- | --- | --- | --- |
| **Responsabilități** | | **Nume, prenume** | | **Funcția** | | **Semnătura** |
| Elaborat | | Conf. univ. dr. Gica PEHOIU | | Director DIDFC | |  |
| Verificat | | Conf. univ. dr. Adrian ȚUȚUIANU | | Vicepreședinte Senat, Președinte comisia pentru regulamente, metodologii și proceduri | |  |
| Avizat | | Conf. univ. dr. ing. Ioan Corneliu SĂLIȘTEANU | | Rector | |  |
| EDIŢIA: **1** | |  | | REVIZIA: **0** 1 2 3 4 5 | | |
|  | |  | |  | | |
| |  | | --- | | Intră în vigoare începând cu data de: | | Aprobat **HSU Nr. .../...** | | | | | | | |

**CUPRINS**

[**CAPITOLUL I.** Dispoziții generale 3](#_Toc193626293)

[**CAPITOLUL II.** Organizarea programelor de conversie profesională a cadrelor didactice din învățământul preuniversitar 4](#_Toc193626294)

[**CAPITOLUL III.** Înscrierea și desfășurarea programelor de conversie profesională a cadrelor didactice din învățământul preuniversitar 5](#_Toc193626295)

[**CAPITOLUL IV.** Evaluarea și promovarea disciplinelor de studiu 7](#_Toc193626296)

[**CAPITOLUL V.** Prelungiri de școlaritate, întreruperi de studii, echivalări 8](#_Toc193626297)

[**CAPITOLUL VI.** Finalizarea studiilor 9](#_Toc193626298)

[**CAPITOLUL VII.** Statutul financiar al cursantului 10](#_Toc193626299)

[**CAPITOLUL VIII.** Drepturile și obligațiile cursanților 11](#_Toc193626300)

[C**APITOLUL IX.** Dispoziții finale 11](#_Toc193626301)

# CAPITOLUL I. Dispoziții generale

**Art. 1.** Prezenta metodologie stabilește cadrul general pentru organizarea și desfășurarea *Programelor de studii postuniversitare de conversie profesională* la Universitatea „Valahia” din Târgoviște.

**Art. 2.** Programele de studii postuniversitare de conversie profesională, sunt programe de formare profesională a adulților care se adresează cadrelor didactice din învățământul preuniversitar, cu definitivare/licențiere în învățământ, titulare sau suplinitoare, absolvente cu diploma de licență sau echivalentă, care doresc să dobândească o nouă specializare.

**Art. 3.** Documentele de referință ce stau la baza prezentei metodologii sunt următoarele:

* Legea învățământului superior nr. 199/2023, cu modificările și completările ulterioare;
* Ordinul Ministerului Educației nr. 7877/20.12. 2024, publicat în M. Of. nr. 1331/31.12.2024, privind aprobarea Normelor metodologice de organizare și funcționare a programelor postuniversitare de conversie profesiponală a cadrelor didactice din învățământul preuniversitar;
* Ordinul Ministrului Educatiei nr. 7.386/2024 pentru aprobarea Profilului si standardelor profesionale ale cadrului didactic din învățământul preuniversitar, pe etape de carieră și pe niveluri de învățământ;
* Ordinul Ministrului Educației nr. 3691/2024 din 1 februarie 2024 pentru aprobarea Metodologiei-cadru de organizare şi desfăşurare a examenelor de absolvire, licenţă/diplomă şi disertaţie, publicat în Monitorul Oficial nr. 118 din 9 februarie 2024

Hotararea Guvernului nr. 30/2024 privind tipurile de informații și formatul actelor de studii care vor fi eliberate absolvenților și personalului didactic din sistemul național de învățământ preuniversitar;

* Regulamentul de organizare și funcționare a Departamentului de Învățământ la Distanță și Formare Continuă al Universității „Valahia” din Târgoviște (2025);
* Regulamentul privind activitatea profesională a studenților (R.A.P.S.) - Nivel licență și master REG. 02/27.06.2024;
* Carta Universității „Valahia” din Târgoviște, publicată în 2024.

# CAPITOLUL II. Organizarea programelor de conversie profesională a cadrelor didactice din învățământul preuniversitar

**Art. 4.** Programele de conversie profesională sunt fundamentate doar pe programele de studii universitare de licență acreditate.

**Art. 5.** Programele de conversie profesională se pot organiza numai în limbile și la formele de învățământ în care sunt școlarizate programele de studii universitare de licență pe care se fundamentează.

**Art. 6.** Pentru formarea unei grupe la oricare dintre programele de conversie profesională, sunt necesare minimum 15 contracte de școlarizare încheiate pentru anul universitar respectiv.

**Art. 7.** Programele de conversie profesională se desfășoară pe parcursul a 2 ani (4 semestre), corespunzătoare acumulării unui număr de 120 de credite de studii transferabile. Acordarea creditelor de studii tranferabile se stabilește în baza legislației specifice în vigoare.

**Art. 8.** Planurile de învățământ pentru programele de conversie profesională cu durata de 2 ani (4 semestre) se elaborează de către departamentele/facultățile pe baza procedurilor proprii, cu respectarea cerințelor impuse de profilul și standardele Ministrului Educației nr. 7386/2024 pentru aprobarea Profilului si standardelor profesionale ale cadrului didactic din învățământul preuniversitar, pe etape de carieră și pe niveluri de învățământ, și include obligatoriu disciplinele ”Didactica specialității” și ”Practica pedagogică”, în specializarea programului.

**Art. 9.** Planurile de învățământ pentru programele de conversie profesională se avizează de către Consiliile facultăților, Consiliul de Administrație și se înaintează spre aprobare Senatului universitar.

**Art. 10.** Planurile de învățământ pentru programele de conversie profesională a cadrelor didactice din învățământul preuniversitar se întocmesc după modelul planurilor de învățământ ale programelor de studii universitare de licență pe care se fundamentează, în conformitate cu cerințele impuse de forma de învățământ a acestora.

**Art. 11.** Programele de conversie profesională și planurile de învățământ aprobate de Senatul universitar se transmit Ministerul Educației și Cercetării pentru diseminarea informației în sistemul de învățământ preuniversitar.

**Art. 12.** Până la data de 31 august a fiecărui an calendaristic, instituțiile de învățământ superior care organizează programe de conversie profesională au obligația de a transmite la Ministerul Educației și Cercetării lista centralizatoare a programelor de conversie profesională aprobate de senatul universitar pe care le vor derula în anul universitar următor, care conține următoarele informații: denumirea programului de conversie profesională, durata, numărul de credite de studii transferabile, denumirea domeniului și a programului de studii universitare de licență pe care se fundamentează programul de conversie și hotărârea de guvern care atestă acreditarea programului de studii universitare de licență pe care se fundamentează programul de conversie. Lista se publică pe site-ul Ministerului Educației și Cercetării.

**Art. 13.** Cuantumul taxelor de școlarizare și al altor taxe, pentru programele de conversie profesională, se stabilește anual de Senatul universitar, la propunerea Consiliului de Administrație al Universității „Valahia” din Târgoviște.

**Art. 14.** Cheltuielile pentru programele de conversie profesională sunt suportate din taxe de studii sau din alte surse de finanțare.

# 

# CAPITOLUL III. Înscrierea și desfășurarea programelor de conversie profesională a cadrelor didactice din învățământul preuniversitar

**Art. 15.** Pentru a dobândi și menține calitatea de *cursant* la Universitatea „Valahia” din Târgoviște, solicitantul trebuie să inițieze și să parcurgă următoarele etape:

a. înscrierea la un program de conversie profesională;

b. înmatricularea/reînmatricularea într-un program de studiu.

**Art. 16.** La programele de conversie profesională se pot înscrie cadre didactice care doresc să dobândească o nouă specializare într-un alt domeniu fundamental decât cel în care au finalizat studiile universitare de licență.

**Art. 17.** La programele de conversie profesională se pot înscrie și absolvenții învățământului superior cu diploma de licență sau echivalentă incluși în Programul-pilot Teach for Romania, în baza Protocolului de colaborare nr. 11.690/2023, încheiat între Ministerul Educatiei și Asociația Teach for Romania, încadrați în sistemul de învățământ preuniversitar cu statut de cadru didactic fără studii corespunzatoare postului.

**Art. 18.** **Înscrierea** la un program de conversie profesională este obligatorie pentru obținerea sau menținerea calității de *cursant* și pentru încheierea sau prelungirea valabilității contractului de studii.

(1) Documentele necesare înscrierii sunt următoarele:

1. diploma de licență;
2. suplimentul la diploma de licență sau foaia matricolă atașată diplomei de licență, după caz;
3. diploma de bacalaureat sau echivalentă cu aceasta, recunoscută de Ministerul Educației și Cercetării;
4. adeverință eliberată de o unitate de învățământ preuniversitar care atestă că solicitantul este încadrat în anul școlar respectiv, postul/catedra ocupată, statutul acestuia (titular/suplinitor), precum și informații referitoare la acordarea definitivării în învățământ, respectiv a gradului didactic, după caz;
5. pentru candidații care activează în învățământul preuniversitar în unități private, adeverința va conține actul normativ prin care unitatea a fost acreditată să funcționeze. La încheierea contractului de școlarizare (după afișarea rezultatelor), adeverința va fi adusă în original;
6. copie după cartea de identitate (care atestă domiciliul în România);
7. certificat de naștere;
8. certificatul de căsătorie sau documentul care atestă schimbarea numelui (dacă este cazul);
9. adeverință medicală tip, eliberată recent (cel mai târziu cu o lună înainte de momentul înscrierii), care să menționeze expres dacă persoana candidată este sau nu este în evidență cu boli psihice (se va evidenția codul bolii, dacă este cazul) și cronice și care sunt acestea, dacă este cazul.;
10. candidații la programul de conversie profesională „Educație fizică și sportivă” vor prezenta la înscriere adeverința eliberată de medicul de familie în care apare expres mențiunea – “nu este înregistrat cu boli cronice, infecto-contagioase și neuropsihice”, alături de indicația ”apt pentru efort fizic” și de rezultatul și interpretarea examenului EKG, din care să rezulte aptitudinea pentru efort fizic specifică specializării;
11. dovada achitării taxei de înscriere;
12. fișa de înscriere (formular tip on-line pe platorma de înscriere a UVT).

**Art. 19. Înmatricularea** într-un program de studiu se inițiază după încheierea concursul de admitere și se realizează prin decizia rectorului.

**Art. 20.** **Reînmatricularea** este o activitate ce se derulează identic cu cea de înmatriculare prevăzută la art. 19, și se referă la persoana care a pierdut calitatea de cursant, prin exmatriculare din Universitatea „Valahia” din Târgoviște și solicită continuarea, fără examen de admitere, a unui program de studii identic celui inițial.

**Art. 21.** Reînmatricularea se realizează până la începerea anului universitar, fiind condiționată de depunerea unei cereri până la data de 30 septembrie a anului în curs și de achitarea taxelor specifice.

**Art. 22.** Nu se aprobă reînmatricularea acelor persoane care au fost exmatriculate ca urmare a săvârșirii unor fapte considerate grave, conform reglementărilor legale în vigoare.

**Art. 23.** La înmatricularea/reînmatricularea fiecărui cursant i se întocmește un dosar personal care include toate documentele prevăzute la art. 18, alin. (1), din prezenta metodologie.

**Art. 24.** **Exmatricularea** se face prin decizia rectorului, la propunerea consiliului departamentului, validată de Consiliul de Administrație al universității și determină atât pierderea calității de cursant, cât și rezilierea contractului de studii.

**Art. 25.** Exmatricularea unui cursant poate fi determinată de următoarele situații:

* încercarea de promovare a unui examen/colocviu prin fraudă, pe baza unui referat întocmit de cele două cadre didactice care participă la examinare;
* neîndeplinirea condițiilor de școlarizare prevăzute în prezentul regulament;
* neachitarea taxelor de școlarizare prevăzute în contractul de studii;
* săvârșirea unor fapte grave, considerate astfel conform reglementărilor legale în vigoare;

**Art. 26.** Persoanele care au pierdut, prin exmatriculare, calitatea de cursant pot solicita reînmatricularea, conform art. 20.

# CAPITOLUL IV. Evaluarea și promovarea disciplinelor de studiu

**Art. 27.** (1) Pentru promovarea disciplinelor programate într-un an universitar, la toate programele de conversie profesională cursanții au la dispoziție, sesiuni de examene și sesiuni de refacere credite, indiferent de anul de studiu.

(2) Într-o sesiune de examene, cursantul poate susține o singură dată setul de teste/examenul de promovare a unei discipline de studiu.

(3) La disciplinele ce sunt prevăzute cu colocvii/verificări, testarea pregătirii cursanților se încheie în ultimele două săptămâni de învățământ ale semestrului respective.

(4) Examenele se susțin obligatoriu în fața a două cadre didactice, a cadrului didactic care a predat disciplina respectivă, asistat de un alt cadru didactic - în zilele și sălile fixate în documentul oficial programarea examenelor din sesiunea…., între orele 8.oo-20.oo.

(5) Din motive obiective (incompatibilitate, boală, suspendare, încetare contract de muncă, concediu medical, delegație etc.) înlocuirea examinatorului cu o comisie de examinare se face la propunerea Consiliului departamentului și cu aprobarea conducerii executive a facultății.

(6) Cadrul didactic examinator/comisia de examinare are obligația de a comunica studenților rezultatele la examene în maxim 48 ore (prin trecerea notelor în catalogul electronic).

**Art. 28.** Încheierea situației școlare a cursantului se face până la începerea noului an universitar. Se declară promovat al unui an de studiu, cursantul care a obținut note de promovare și minim 60 de credite la disciplinele prevăzute în planul de învățământ. Un cursant poate să se înscrie în noul an universitar, dacă are din anul precedent maxim 30 de credite restante.

**Art. 29.** (1) **Activitatea de practică pedagogică** (predare la clasă) reprezintă minimum 25% din orele aferente planului de învățământ.

(2) Pentru organizarea și desfășurarea activității de practică pedagogică, universitatea încheie contracte cu unități de învățământ preuniversitar cu statut de școli de aplicație cuprinse în rețeaua națională a școlilor de aplicație, aprobată prin ordin al Ministrului Educației și Cercetării.

(3) Activitatea de practică pedagogică (predarea la clasă) este obligatorie și se face în școlile din învățământul preuniversitar cu statut de școli de aplicație cuprinse în rețeua națională a școlilor de aplicație aprobată prin ordin al Ministrului Educației și Cercetării.

**Art. 30.** (1) Indiferent de forma de evaluare (examen sau colocviu) și de modul evaluării (scris, oral, probe practice sau o combinație a acestora), cunoștințele cursantului dobândite la o anumită disciplină, se apreciază cu o notă întreagă, între 1 (unu) și 10 (zece), care se înscrie în catalogul de examen al disciplinei respective. Nota minimă de promovare a unei discipline este 5 (cinci).

(2) În cazul în care un cursantul încearcă să fraudeze examenul, primește nota 1 (unu) în catalog.

(3) Nu pot fi examinate persoanele care nu figurează în catalogul de examen ori figurează, dar nu îndeplinesc condițiile de achitare a taxelor de școlarizare, aprobate de Senatul universității. Orice examinare a acestor persoane este nulă de drept și nu antrenează nicio responsabilitate din partea universității. Examinatorul poartă întreaga responsabilitate privind eventualele consecințe ce decurg din această situație.

(4) La promovarea unei discipline de studiu, cursantul primește o notă, ce reprezintă nivelul de însușire a cunoștințelor, dovedit în cursul examinării și independent de acestea, un număr de credite, care reprezintă volumul de muncă depus de student pentru a satisface exigențele disciplinei în cauză. Nota este stabilită de cadrul didactic, în cursul examinării (de la 1 la 10), iar numărul de credite este stabilit de consiliul departamentului, la elaborarea planului de învățământ, aprobat de Consiliul facultății, Consiliul de Administrație și Senatul universității.

(5) Promovarea unui an de studiu se face obținând în totalitate, creditele prevăzute la disciplinele din planul de învățământ aferent programului de conversie profesională respectiv.

**Art. 31.** (1) Anul universitar curent se finalizează cu una dintre următoarele decizii privind statutul academic pe care cursantul îl va avea în continuare: promovat în anul de studiu următor; înscris în anul universitar următor pentru finalizarea anului de studiu curent (prelungire de școlaritate sau an suplimentar); amânat pentru obținerea de credite în anul universitar următor; întreruperea temporară a studiilor; exmatriculat din universitate.

(2) În cazul programelor de conversie profesională, criteriile și standardele privitoare la modul în care se finalizează anul universitar curent este condiționată de obținerea celor 60 de credite obligatorii conform planului de învățământ.

(3) Cursanții pot fi înscriși din anul I în anul II dacă au realizat un minim de 30 de credite aferente disciplinelor din planul de învățământ; în caz contrar se pot reînscrie, o singură dată, în regim cu taxă, în același an de studiu sau este exmatriculat.

(4) Cursanții care la finalul anului II de studii, nu au realizat minimul de 90 de credite aferente disciplinelor din planul de învățământ, pot urma, la cerere, anul suplimentar. Înscrierea în anul suplimentar se poate face de maxim două ori, iar cei care nu promovează a doua oară anul suplimentar vor fi exmatriculați.

# CAPITOLUL V. Prelungiri de școlaritate, întreruperi de studii, echivalări

**Art. 32.** Consiliul departamentului poate aproba amânarea finalizării anului universitar curent (prelungire de școlaritate), cu un an universitar, fără plata unei taxe de școlarizare suplimentare, în următoarele cazuri:

a) cursante aflate în concediu de maternitate;

b) cursanți aflați în concediu pentru creștere și îngrijire copil;

c) cursanții bolnavi, care în cursul anului universitar curent au avut cel puțin 60 zile de concediu medical, din care cel puțin 10 zile spitalizare;

d) cursanții plecați în delegații oficiale pe o perioadă mai mare de 30 zile consecutive, cursanții sportivi de performanță care participă la programe speciale de pregătire și la competiții naționale și internaționale;

**Art. 33.** (1) Cursantul poate solicita întreruperea temporară a studiilor printr-o cerere motivată, începând cu anul al doilea de studiu și numai până la data de 30 septembrie a anului universitar curent. Directorul DIDFC poate aproba cererea de întrerupere temporară a studiilor pe durata de un an, cu posibilitatea de prelungire cu încă maximum doi ani, și numai o singură dată în cursul școlarității. În cazul prelungirii, cursantul trebuie să solicite anual aprobarea întreruperii școlarității.

(2) Cursantul care a întrerupt studiile, la reluarea acestora, va îndeplini toate obligațiile ce decurg din planul de învățământ aferent anului cu care acesta își finalizează studiile.

**Art. 34.** La reluarea studiilor, pentru situațiile prevăzute la Art. 32 și Art. 33, cursanții sunt obligați să se încadreze în cerințele planului de învățământ în vigoare și să promoveze eventualele examene de diferență (cu taxă). În cazul în care, la revenire, programul de conversie a cadrelor didactice din învățământul preuniversitar nu mai funcționează, se poate opta pentru un program apropiat în conținut.

**Art. 35.** Rezultatele evaluării cunoștințelor pot fi echivalate, de către profesorii examinatori, în cazul reluării studiilor după întrerupere, cu aprobarea directorului departamentului organizator al programului de conversie profesională a cadrelor didactice din învățământul preuniversitar.

# CAPITOLUL VI. Finalizarea studiilor

**Art. 36.** (1) Examenul de finalizare a studiilor la programele de conversie profesională se organizează și se desfășoară conform metodologiei proprii, aprobate de Senatul Universității „Valahia” din Târgoviște.

(2) Probele pentru examenul de absolvire a programelor de conversie profesională constă în:

- Proba I : susținerea unei probe scrise/oral – din Evaluarea cunoștințelor fundamentale și de specialitate;

- Proba II: Prezentarea și sustinerea publică a lucrării de absolvire.

(3) Probele de evaluare a cunoștințelor fundamentale și de specialitate se desfășoară pe baza tematicii și a bibliografiei stabilite de către departamentele de profil și sunt publicate pe site-ul web al Departamentului de Învățământ la Distanță și Formare Continuă și pe platforma MOODLE.

(4) Prin derogare de la prevederile alin. (2), pe perioada instituirii stării de alertă, de necesitate sau de urgenţă, în baza autonomiei universitare, cu respectarea calităţii actului didactic şi cu asumarea răspunderii publice, probele menţionate la alin. (2) pentru examenul de absolvire se pot desfăşura şi online, în baza unei proceduri aprobate de către Senatul universitar, cu condiţia ca instituţia de învăţământ superior să dispună de o platformă electronică adecvată. Susţinerea în varianta online trebuie să fie înregistrată integral, pentru fiecare absolvent în parte, şi arhivată la nivelul facultăţii.

(5) Prezentarea şi susţinerea lucrării de absolvire sunt publice.

(6) Tematica şi bibliografia se publică pe site-ul web al instituţiei de învăţământ superior

(7) Nota de promovare a fiecărei probe este minim 5 (cinci)

(8) Media de promovare a examenului de absolvire este minim 6 (șase), ce reprezintă media aritmetică a celor două probe.

(9) Absolvenții promoțiilor anterioare se pot înscrie la examenele de finalizare a studiilor în sesiunile programate.

(10) Comisiile pentru examenele de finalizare a studiilor la programele de conversie profesională se stabilesc, prin decizia rectorului Universității „Valahia” din Târgoviște, la propunerea DIDFC cu aprobarea Consiliului de Administrație.

(11) Absolvenții care nu au promovat examenul de absolvire în sesiunea curentă pot susține, examenul într-o sesiune ulterioară, cu plata taxei de examinare aprobată de Senatul Universității.

**Art. 37.** Absolvenților de conversie profesională, care au promovat examenul de absolvire li se eliberează Diploma de conversie profesională, însoțită de suplimentul la diplomă, de către universitate și se gestionează potrivit regulamentului actelor de studii.

**Art. 38.** Documentele care vizează aspectele de școlaritate privind derularea și finalizarea programelor sunt gestionate de secretariatul Departamentului de Învățământ la Distanță și Formare Continuă.

# CAPITOLUL VII. Statutul financiar al cursantului

**Art. 39.** (1) La înmatriculare sau reînmatriculare cursantul trebuie să completeze și să semneze contractul de finanțare a studiilor, care cuprinde derularea activității curriculare și financiare în universitate cu precizarea drepturilor și obligațiilor părților. Acest contract va fi completat anual prin act adițional.

(2) Cursanții anului II de la toate programele de conversie profesională au obligația ca până la data de 15 octombrie a fiecărui an universitar cursanții să încheie actul adițional aferent contractului de studii, pentru anul universitar respectiv.

(3) Cursantul care nu respectă termenele de achitare a variantelor de plată a taxei de școlarizare specificate în actul adițional aferent contractului de finanțare a studiilor, urmează a fi exmatriculat. În cursul anului universitar curent, cursantul poate solicita revenirea asupra exmatriculării și menținerea în vigoare a contractului de studii, cu avizul consiliului departamentului, după ce achită taxa de reînmatriculare precum și toate sumele restante.

# 

# CAPITOLUL VIII. Drepturile și obligațiile cursanților

**Art. 40.** În baza actelor normative cu incidență în domeniu, cursanții înmatriculați la Programele de conversie profesională au următoarele obligații:

a) să respecte Constituția României și legile statului român;

b) să respecte prevederile actelor și documentelor normative care reglementează școlarizarea cursanților înscriși la programele de conversie profesională;

c) să respecte prevederile din regulamentele interne ale Universității „Valahia” din Târgoviște: Carta universitară, Codul drepturilor și obligațiilor studentului și REG 02 – Regulamentul privind activitatea profesională a studenților – RAPS, contractul de studii și prezenta metodologie.

**Art. 41.** Principiile care stau la baza activității cursanților în cadrul comunității universitare târgoviștene sunt cele prevăzute în Carta Universității (2024), în acord cu Legea Învățământului Superior nr. 199/2023, respectiv:

- principiul nediscriminării;

- principiul dreptului la asistență și la servicii complementare în învățământul superior de stat;

- principiul participării la decizie;

- principiul libertății de exprimare;

- principiul transparenței și al accesului la informații.

# CAPITOLUL IX. Dispoziții finale

**Art. 42.** (1) Modul oficial prin care Universitatea „Valahia” din Târgoviște, respectiv Departamentul de Învățământ la Distanță și Formare Continuă, comunică cursanților și candidaților la admitere, informațiile de admitere, înmatriculare/reînmatriculare, se realizează prin afișarea/transmiterea rezultatelor, la nivelul comisiei centrale de admitere de la nivelul universității, precum și prin e-mail sau pe pagina web a departamentului, cu respectarea GDPR.

(2) Este responsabilitatea cursanților și a candidaților la admitere de a lua la cunoștință informațiile și deciziile cuprinse în anunțurile publicate și de a sesiza în termenul stabilit eventualele elemente de interes. Nesesizarea în termenul stabilit a acestor elemente de către cursanții sau candidații la admitere anulează dreptul acestora de a contesta cuprinsul respectivelor documente publicate prin afișare.

**Art. 43.** Prevederile Metodologiei de organizare și desfășurare a Programelor de conversie profesională din cadrul Departamentului de Învățământ la Distanță și Formare Continuă nu pot fi contrare prevederilor legale.

**Art. 44.** Prezenta metodologie poate fi modificată de către Senatul universitar.

**Art. 45.** Prezenta metodologie a fost avizată de către Consiliul de administrație al Universității „Valahia” din Târgoviște, în data de …………………., aprobată de către Senatul universitar în data de…………….., și intră în vigoare la data aprobării de către Senatul universitar.